(21.-24.8.2017, Bardejov) Tak ako je už zvykom aj tento rok bol záver leta venovaný druhému prímestskému táboru. Niesol sa v téme Boscoland. Svet kolotočov, karnevalu a zábavy bol spojený s Don Boscom, ktorému pomáhali Laura Vicuna a Dominik Savio. Počas tábora nás sprevádzali v scénkach, v ktorých sa nám snažili postupne vysvetľovať hry a program.
Ten sa začal ako vždy v pondelok, kde sa deti na začiatok rozdelili do skupiniek a potom si v nich proti sebe zahrali rôzne hry. Počas ďalšieho dňa si deti najprv vo veľkej behačke na lúke nazbierali materiál pre skupinku, z ktorého si poobede mohli vyrobiť maskota. Každá skupinka mala maskota s menom, ktorého predstavila aj spolu s nejakým príbehom o ňom, za čo od poroty dostala body. Po odprezentovaní všetkých maskotov sme sa vydali na promenádu po Vinbargu a zakončením dňa bolo vyhlásenie najlepšieho maskota, ktorého vybrala porota zložená z našich saleziánov. V stredu sme sa vybrali všetci vo svojich skupinkách do mesta, kde boli pre nás pripravené stanoviská. Na každom z nich sme dostali súradnice, aby sme vedeli kde máme hľadať "stratené deti". Obednú prestávku spolu aj so svätou omšou sme mali na Kalvárii, kde sme si oddýchli a podľa súradníc sme sa vybrali ďalej. Nakoniec sme došli k Cyrilo-metodejskému krížu kde nás čakali naši stratenci. Spoločne sme sa pomodlili a zakončili tento pekný a namáhavý deň. V posledný deň tábora deti mohli zažiť oratko také, aké je aj cez školský rok. Doobedu si pre nich animátori pripravili stretká podľa ročníkov a poobede si všetci mohli vybrať čo budú robiť. Napríklad niektorí hrali volejbal, iní zase hokejbal alebo futbal a tiež si mohli niečo kreatívne vytvoriť alebo dokonca aj zatancovať. Každý si mohol vybrať niečo, čo ho najviac baví alebo aj niečo, čo ešte nikdy neskúšal. No a na záver nášho dňa a tiež aj celého tábora sme pozvali všetkých rodičov aby zažili aj oni niečo z našej táborovej atmosféry. Animátori spolu s deťmi tancovali, spievali a za prítomnosti rodičov strávili spolu pekné chvíle.
Alena Čechová
[Best_Wordpress_Gallery id="64″ gal_title="Boscoland 2017″]